দেশি-বিদেশি চক্রান্তকারীদের ষড়যন্ত্রে বাংলার স্বাধীন নবাব সিরাজউদ্দৌলার পতনের মধ্য দিয়ে যে ইংরেজ দুঃশাসন শুরু হয়, তার জের টানতে হয় গোটা ভারতবর্ষকে দুইশত বছর। এখনও ইংরেজ বেনিয়াদের কৃষ্টি-সংস্কৃতির লালনে তাদের ঔরসরা এদেশে সোচ্চার, আবার তারা ইস্ট ইন্ডিয়া কোম্পানির স্টাইলে এনজিওর ছদ্মাবরণে আমাদের জাতীয় স্বাধীনতা-সার্বভৌমত্ব নিয়ে ষড়যন্ত্র শুরু করেছে। এখনো আমাদের সমাজে কিছু পরগাছা সংস্কৃতির অনুসারী নিজের পিতাকে ড্যাড, বাপি, মাকে মম, মাম্মি, চাচাকে আংকেল ইত্যাদি ডেকে নিজেদের জাতে উঠানোর কোশেশ করে থাকে। এটি পশ্চিমবঙ্গের বাংলাভাষীদের মধ্যে জাতে ওঠার সোপান হলেও স্বাধীন সার্বভৌম বাংলাদেশের মানুষের কাছে কখনোই ঐতিহ্য নয় বরং প্রক্ষিপ্ত। আজ স্বাধীন সার্বভৌম বাংলাদেশের রাজধানী ঢাকা শুধুই দেশের রাজধানী নয়, গোটা পৃথিবীর প্রায় ত্রিশ কোটি মানুষের মাতৃভাষা বাংলাভাষার প্রতিষ্ঠা ও বিকাশের ক্ষেত্রে ঢাকা বাংলা ভাষারও রাজধানী। তাই এটি আমাদের মনে রাখতে হবে এবং এখানকার হাজার বছরের উন্নত সংস্কৃতি ও ঐতিহ্যকে লালন করতে হবে। যে যে ক্ষেত্রে পরাধীন মনোবৃত্তির অনুপ্রবেশ ঘটেছে সংস্কৃতির ক্ষেত্রে এগুলো ঝেঁটিয়ে বিদায় করে একটি স্বাধীন দেশের সৎ মনোবৃত্তি নিয়ে আমাদের ভাষার বিকাশ ও লালনে এবং এর শব্দভান্ডারকে আরো সমৃদ্ধকরণে আমরা অবশ্যই নতুন শব্দ সৃষ্টি করবো, গ্রহণ করবো, তবে পৌনে দু ’শ বছরের ইংরেজ গোলামির চিহ্ন বহনকারী ভাষা ও সংস্কৃতি কখনোই আমাদের অনুসরণীয় সংস্কৃতি হতে পারে না। আজকে বাংলাদেশের স্বাধীনতা-সার্বভৌমত্ব নানাদিকে হুমকির সম্মুখীন। উপরন্তু বেনিয়া সংস্কৃতি এবং হিন্দি কালচার আমাদের এ স্বাধীন চিত্তবৃত্তিকে অনেকটা গ্রাস করতে উদ্যত। আমাদের জাতিকে ঐক্যের বন্ধনে আবদ্ধ করার প্রয়াস না নিয়ে কেবলই অনৈক্য সৃষ্টির চেষ্টা সেই ব্রিটিশ-বেনিয়াদের শেখানো ‘ডিভাইড অ্যান্ড রোল’ পলিসিরই দাসানুদাস অনুসরণ। এটি একটি শক্তিশালী জাতিগঠনের প্রধান অন্তরায় এবং আমাদের যারা প্রকৃত শত্রু আজ তারা আমাদেরকে এদিকটায় অনুগত করার ক্রমাগত তালিম দিয়ে যাচ্ছে আর অনুর্বর মস্তিষ্ক তা লুফে নিয়ে গোটা জাতিকে এক অন্ধকারের দিকে ঠেলে দেয়া হচ্ছে।